***WADA* tehniskais dokuments – TD2019APMU**

|  |  |  |  |
| --- | --- | --- | --- |
| Dokumenta numurs: | TD2019APMU | Versijas numurs: | 1.0 |
| Sarakstījusi: | *WADA* | Apstiprinājusi: | *WADA* izpildkomiteja |
| Datums: | 2018. gada 20. septembris | Spēkā stāšanās diena: | 2019. gada 1. marts |

# Sportista [bioloģiskās] pases pārvaldības struktūrvienība

## Prasības un procedūras

**1.0. Ievads**

Šis tehniskais dokuments ir izstrādāts, lai saskaņotu *sportistu* pasu efektīvu pārvaldību, izvirzot konkrētas prasības, kuras sportista [bioloģiskās] pases pārvaldības struktūrvienībai (*APMU*) ir jāievēro, lai kļūtu par *WADA* apstiprinātu *APMU***.**

## 2.0. *APMU* funkcijas un pienākumi

2.1. *APMU* ir īpaša struktūrvienība, kas atbild par pasu savlaicīgu pārvaldību Antidopinga administrācijas un pārvaldības sistēmā (*ADAMS)* par pasi atbildīgās organizācijas uzdevumā. Pasu pārvaldība, ko veic *APMU*, ietver šādas darbības:

a) pases novērtēšanu, lai *antidopinga organizācijai* *(ADO)* savlaicīgi ieteiktu veikt *mērķpārbaudes*, attiecīgā gadījumā izmantojot *APMU* ziņojumu *ADAMS*, un

b) netipisku pasu pārskatīšanas vadību atbilstīgi Pārbaužu un izmeklējumu starptautiskā standarta (*ISTI*) L pielikumam, cita starpā veicot šādas darbības:

* + - * *APMU* ziņojumu izdošanu un atjaunināšanu *ADAMS*;
			* *netipiska [bioloģiskās] pases parametra* (*ATPF)* gadījumā vai ja pārbaude ir pamatota citu iemeslu dēļ – attiecīgā gadījumā nodošanu ekspertu grupai un sadarbību ar to;
			* visas vajadzīgās informācijas apkopošanu, lai izveidotu sportista bioloģiskās pases (*ABP*) dokumentācijas paketi, un
			* *normai neatbilstīgu pases parametru* (*APF*) paziņošanu par pasi atbildīgajai organizācijai un *WADA*.

2.2. *APMU* novērtē un pārvalda pases *parauga* derīgumu *ADAMS*, apspriežoties ar ekspertiem vai laboratorijām gadījumos, kad tas ir jādara saskaņā ar šā tehniskā dokumenta 8. panta 2. punktu.

2.3. *APMU* palīdz par pasi atbildīgajai organizācijai noteikt prioritātes, lai optimizētu tās *ABP* programmas efektivitāti. Šīs prioritātes cita starpā var būt rentabilitāte, īpašas analīzes, pārbaužu veikšanas plāni un *mērķpārbaudes*.

## 3.0. *APMU* uzņemšana

3.1. *APMU* uzņem laboratorija.[[1]](#footnote-1)

3.2. *APMU* uzņemšana laboratorijā neliedz piesaistīt kvalificētus *APMU* vadītājus, kuri ir *ADO* vai citu laboratoriju darbinieki.

3.3. Pasu pārvaldību veic *ADAMS*, izmantojot īpašus *APMU* kontus, kas piesaistīti uzņemošajai laboratorijai neatkarīgi no *APMU* vadītāja(-u) fiziskās atrašanās vietas.

3.4. Uzņemošā laboratorija ievieš procedūras, kas nodrošina *APMU* darbības neatkarību, cita starpā ieceļot īpašu personālu, kam ir noteikts laiks, ko tas var veltīt *APMU*, un piešķir atsevišķus budžeta līdzekļus, lai *APMU* varētu turpināt darbību, ja laboratorijas *WADA* akreditācija tiktu apturēta (skat. 7.1.5. punktu).

## 4.0. *APMU* personāls

4.1. Par ikvienu darbinieku, ko nodarbina *APMU* vai kas pilda līgumdarbu, ir sagatavota personālā lieta, kurā ir dzīves apraksta vai kvalifikācijas anketas kopijas, darba pienākumu apraksts un ieraksti par sākotnējo un notiekošo apmācību antidopinga jomā. *APMU* pastāvīgi nodrošina pienācīgu personas datu konfidencialitāti.

4.2. Visiem darbiniekiem ir pilnīgas zināšanās par saviem pienākumiem, jo īpaši par rezultātu konfidencialitāti, *parauga* derīguma pārvaldības un *ABP* dokumentācijas pakešu apkopošanas procedūrām, kā arī par pasu pārskatīšanas procesu.

4.3. Uzņemošajā laboratorijā ir kvalificēta *persona*, ko var iecelt *APMU*[[2]](#footnote-2) vadītāja amatā, kurā šī persona uzņemas *APMU* profesionālos, organizatoriskos, izglītojošos un administratīvos pienākumus. *APMU* direktors atbild par *APMU* darbības nodrošināšanu atbilstīgi šim tehniskajam dokumentam un piemērojamajiem *starptautiskajiem standartiem*. Jo īpaši *APMU* direktors uzņemas atbildību par visu *APF* parakstīšanu un nogādāšanu par pasi atbildīgajai organizācijai un *WADA*.

4.3.1. *APMU* direktora kvalifikācijai ir jābūt tādai, lai viņš būtu kompetents un spētu vadīt *APMU* darbības, tostarp ir:

* + - * doktora grāds (vai līdzvērtīgs grāds) kādā no dabaszinātnēm vai medicīnā vai, ja doktora grāda nav, maģistra grāds (vai līdzvērtīgs grāds) un iegūta plaša un atbilstīga pieredze un apmācība antidopinga zinātnē (*t. i.,* vismaz pieci (5) gadi);
			* vadības pieredze;
			* spēja pārraudzīt kvalitātes vadības prakses ievērošanu un
			* labas vismaz vienas *WADA* oficiālās valodas, t. i., angļu vai franču valodas, zināšanas.

Pieņem, ka *APMU* direktoram ir būtiska loma *APMU* darbībā un ka *WADA* *APMU* apstiprinājumu piešķir, pamatojoties uz to, ka šajā amatā ir iecelts piemērots kandidāts. *WADA* saglabā tiesības pārskatīt šādas iecelšanas pilnvaras atbilstīgi minētajām kvalifikācijas prasībām.

Par visām izmaiņām saistībā ar *APMU* direktora amatu ziņo *WADA* ne vēlāk kā vienu mēnesi pirms plānotās dienas, kurā *APMU* direktors atstāj amatu. Pēctecības plānu iesniedz *WADA*.

*APMU* direktors jo īpaši atbild par pasu pārvaldības kvalitātes uzraudzību un nodrošina, ka visiem *APMU* darbiniekiem ir amata pienākumu izpildei vajadzīgā pieredze un apmācība.

4.4. *APMU* strādā kvalificēts zinātniskais personāls, kas pilda *APMU* vadītāja(-u)[[3]](#footnote-3) pienākumus un atbild par pasu pārskatīšanas procesu un *paraugu* derīgumu, kā arī, izmantojot *APMU* ziņojumus *ADAMS*, sniedz ieteikumus par *mērķpārbaudēm* un analītiskajām pārbaudēm. *APMU* vadītāju(-us) pieņem darbā uzņemošā laboratorija vai nolīgst *ADO* vai cita laboratorija.[[4]](#footnote-4) Katram *ABP* modelim *APMU* ir jābūt vismaz vienam *APMU* vadītājam.

4.4.1. *APMU* vadītājam(-iem) ir kvalifikācija vienā vai vairākos *ABP* moduļos. Tā ietver vismaz šādu kvalifikāciju:

* + - * bakalaura grādu (vai līdzvērtīgu grādu) kādā no dabaszinātnēm vai medicīnas zinātnēs. Attiecībā uz šo amatu vismaz trīs (3) gadu dokumentētu pieredzi antidopinga jomā vai līdzīgu zinātnisko apmācību uzskata par līdzvērtīgu bakalaura grādam un
			* atbilstīgu apmācību par vienu vai vairākiem *ABP* moduļiem, spēju izprast un izvērtēt analīžu rezultātus un fizioloģisko reakciju uz *aizliegto vielu* un *aizliegto metožu* *lietošanu*, kā arī kritērijus, kas attiecas uz *mērķpārbaudēm*.

4.4.2. Ja *APMU* vadītājam ir augsta kvalifikācija laboratorisko steroīdu analīžu, steroīdu dopinga un metabolisma un/vai klīniskās endokrinoloģijas jomā un ja viņš nestrādā par pasi atbildīgajā organizācijā, *APMU* vadītājs var pildīt *ABP* steroīdu moduļa galvenā eksperta pienākumus.

4.5. *APMU* ir jābūt administratīvajam personālam, kas sazinās ar organizāciju, kas atbild par pasi, lai apkopotu *ABP* dokumentācijas paketēm nepieciešamo dokumentāciju, pārvalda saziņu ar dažādām ieinteresētajām personām un palīdz kārtot ar *APMU* saistītu dokumentāciju.

## 5.0. *APMU* konfidencialitāte un drošība

5.1. Visas darbības, kas saistītas ar *APMU*, veic saskaņā ar konfidencialitātes prasībām, kas izklāstītas *Kodeksā* un *starptautiskajos standartos*. Personas datus glabā stingrā slepenībā saskaņā ar Starptautisko privātuma un personas datu aizsardzības standartu (*ISPPPI*) un piemērojamiem valsts un reģionālajiem tiesību aktiem.

5.2. *APMU* ir izstrādāta procedūru konfidencialitātes nodrošināšanas un informācijas sistēmu drošības politika, kas nav piesaistīta *APMU* personāla fiziskajai atrašanās vietai pases pārvaldības laikā, kad, piemēram, *APMU* vadītājs fiziski atrodas kādā *ADO*, citā laboratorijā vai ir devies komandējumā.

5.3. *APMU* ir izstrādāta politika tās darbību un informācijas sistēmu aizsardzībai pret nesankcionētu piekļuvi. Šādu politiku izstrādā, pamatojoties uz apdraudējuma un riska novērtējumu, ko veic attiecīgās jomas eksperts(-i).

5.4. *APMU* ievēro informācijas glabāšanas termiņus, kas noteikti *ISPPPI* A pielikumā. Apspriežoties ar organizāciju, kas atbild par pasi, *APMU* izstrādā īpašus plānus un procedūras, lai nodrošinātu personas datu drošu glabāšanu un galīgu iznīcināšanu.

## 6.0. *ABP* ekspertu grupa

6.1. Pasu pārskatīšanai saskaņā ar *ISTI* L pielikumu *APMU* izmanto kvalificētu ekspertu pakalpojumus.

6.2. *APMU*, apspriežoties ar *ADO*, izveido ekspertu sarakstu, kuriem ir atbilstīga kvalifikācija dalībai ekspertu grupā, kas pārskata pases, kurām *ADO* ir par pasi atbildīgā organizācija.

* + - Hematoloģijas moduļa ekspertu grupā ir jābūt vismaz trim (3) ekspertiem, kuriem ir kvalifikācija vienā vai vairākās klīniskās un laboratoriskās hematoloģijas jomās, sporta medicīnā vai sporta fizioloģijā, jo tās attiecas uz asins dopingu.
		- Steroīdu moduļa ekspertu grupā jābūt vismaz trim (3) personām ar kvalifikāciju laboratorisko steroīdu analīžu, steroīdu dopinga un metabolisma un/vai klīniskās endokrinoloģijas jomā.
		- Visiem trim (3) ekspertiem, kuri ir ekspertu grupā, kam uzticēts pārskatīt konkrēto pasi, nav viena un tā pati valstspiederība, un nevienam no diviem (2) ekspertiem primārā piederība nedrīkst būt vienā un tajā pašā organizācijā, iestādē vai uzņēmumā, tostarp, bet ne tikai, augstskolās, slimnīcās un pētniecības institūtos.
		- Vismaz viens ekspertu grupas eksperts patlaban darbojas vai iepriekš ir darbojies kā eksperts un pārskatījis pases *WADA* apstiprinātas *APMU* uzdevumā.

6.3. *APMU* nodrošina, ka ikviens eksperts:

* + - saņem attiecīgos *ABP* ekspertu izglītības materiālus, ko nodrošina *WADA*, un
		- ka viņam *ADAMS* sistēmā ir izveidots *APMU* eksperta konts anonīmai pasu pārskatīšanai;
		- nav saistīts ar organizāciju, kas atbild par pasi, un deklarē visus iespējamos interešu konfliktus saistībā ar pasu[[5]](#footnote-5) pārskatīšanu, un
		- ir parakstījis *WADA ABP* Ekspertu rīcības kodeksu. *ABP* Ekspertu rīcības kodekss ir iekļauts šā tehniskā dokumenta A papildinājumā.

## 7.0. *WADA APMU* apstiprināšanas process un prasības

Pasu pārvaldību veic tikai *APMU*, kuras ir apstiprinājusi *WADA*.

### 7.1. Pieteikuma iesniegšana *WADA* *APMU* apstiprinājuma saņemšanai

7.1.1. Intereses paušana

Kandidējošā *APMU* rakstveidā oficiāli sazinās ar *WADA*, paužot interesi par *WADA* *APMU* apstiprināšanas procedūru.

7.1.2. Sākotnējās pārrunas ar *WADA*

Šīs pārrunas rīko, lai precizētu jautājumus par apstiprināšanas procedūru un iegūtu informāciju par dažādiem *APMU* aspektiem, kas saistīti ar apstiprināšanas procedūru. Šādas pārrunas var rīkot pirms apstiprināšanas procedūras vai tās laikā.

7.1.3. Kandidējošās *APMU* apraksts

Pēc tam kandidējošā *APMU* aizpilda sīki izstrādātu pieteikuma anketu, ko sagatavojusi *WADA*, un iesniedz to *WADA* ne vēlāk kā astoņas (8) nedēļas pēc pieteikuma anketas saņemšanas. Pieteikuma anketā cita starpā ir ietverta šāda informācija:

* + - * darbinieku saraksts, viņu kvalifikācijas un paredzētie pienākumi *APMU*;
			* fizisko iekārtu apraksts, tostarp datu ierakstu un datoru sistēmu drošības apsvērumu apraksts;
			* ārējo ekspertu saraksts, viņu kontaktinformācija un kvalifikācijas;
			* *APMU* saimnieciskās darbības plāns un *ADO* atbalsta vēstules, kas pierāda apņemšanos ik gadu viena gada laikā pēc apstiprinājuma saņemšanas pārvaldīt[[6]](#footnote-6) vismaz 100 hematoloģiskās pases un 500 steroīdu pases no *Kodeksam* atbilstīgām pārbaudes iestādēm (kā noteikusi *WADA*). Atbilstīgs ir saimnieciskās darbības plāns, kurā ir pierādīta apņemšanās katru gadu sagatavot vismaz 200 *APMU* ziņojumu par hematoloģiskajām pasēm un 500 *APMU* ziņojumu par steroīdu pasēm.

7.1.4. Atbildības apdrošināšanas segums

*APMU* iesniedz *WADA* dokumentus, kas apliecina, ka ir iegūts profesionālās atbildības riska apdrošināšanas segums vai līdzvērtīga apdrošināšana, kas sedz *APMU* atbildību par summu, kas ir vismaz 2 miljoni USD gadā, un nodrošina, ka ekspertu grupai ir pienācīga profesionālās atbildības riska apdrošināšana vai līdzvērtīgs segums.

7.1.5. Darbības neatkarība

*APMU* nodrošina, ka tās darbība nav atkarīga no uzņemošās laboratorijas tādā mērā, lai *APMU* varētu turpināt pildīt uzticētos pienākumus atbilstīgi šim tehniskajam dokumentam, ja laboratorijas *WADA* akreditācija tiktu apturēta un ja apturēšanas iemesls būtu tāds, kas neietekmē *APMU* darbību. Darbības neatkarība nozīmē to, ka *APMU* piešķir atsevišķus līdzekļus budžetā un pietiekamus tehniskos resursus un cilvēkresursus, kas *APMU* nodrošinātu iespēju pārvaldīt darījumus bez uzņemošo laboratoriju radītiem šķēršļiem vai traucējumiem.

7.1.6. *WADA APMU* Ētikas kodeksa ievērošana

Kandidējošā *APMU* ievieš un izpilda noteikumus, kas paredzēti *WADA* *APMU* Ētikas kodeksā (B papildinājums). *APMU* izklāsta *APMU* Ētikas kodeksu *APMU* darbiniekiem un nodrošina, ka tie izprot un ievēro visus tā aspektus. Kandidējošā *APMU* iesniedz *WADA* vēstuli par atbilstību *APMU* Ētikas kodeksam, ko parakstījis *APMU* direktors.

7.1.7. *WADA* ieteikums apstiprināšanai

Pēc pieteikuma anketas saņemšanas *WADA* sagatavos ziņojumu un iesniegs to kandidējošajai *APMU*. Ziņojumā būs iekļauts ieteikums attiecībā uz kandidējošās *APMU* apstiprināšanu. Ja būs ieteikts neapstiprināt *APMU*, ziņojumā būs norādīts, kādi uzlabojumi ir jāveic, lai atkārtoti izskatītu jautājumu par *WADA* apstiprinātas *APMU* statusa piešķiršanu. Ja būs ieteikts apstiprināt *APMU*, ziņojums un ieteikums tiks iesniegts *WADA* izpildkomitejai apstiprināšanai.

7.1.8. Apstiprinājuma vēstules izsniegšana un *APMU* saraksta publicēšana *WADA* tīmekļa vietnē

Atzīstot *APMU* apstiprinājumu, tiek izsniegta attiecīgi pilnvarota *WADA* pārstāvja parakstīta vēstule. Šādā vēstulē norāda *APMU* nosaukumu un apstiprinājuma derīguma termiņu. Apstiprinājumu var piešķirt pēc spēkā stāšanās dienas ar atpakaļejošu spēku. Apstiprināto *APMU* atjaunināto sarakstu *WADA* publicē *WADA* tīmekļa vietnē.

### 7.2. *WADA* apstiprinājuma saglabāšana

Ja laboratorijas akreditācija tiek apturēta, *APMU* turpina darbību ar nosacījumu, ka *APMU* joprojām atbilst apstiprinājuma kritērijiem un ka neatbilstības, kuru dēļ tika apturēta laboratorijas akreditācija, neietekmē *APMU*.[[7]](#footnote-7) *APMU* apstiprinājumu atceļ, ja tiek atsaukta saistītās laboratorijas *WADA* akreditācija.

7.2.1. Minimālais pasu un *APMU* ziņojumu skaits

Lai uzturētu lietpratību, *WADA* apstiprinātām *APMU* ir jāpārskata minimālais skaits pasu un jāiesniedz *APMU* ziņojumi par *Kodeksam* atbilstīgu par pasi atbildīgo organizāciju (ko noteikusi *WADA*) pasēm. *WADA* uzrauga kopējo skaitu pasēm, par kurām atbild *APMU*, un tādu APMU ziņojumu skaitu, kurus izdevusi *APMU*. Ja šis skaits gadā ir mazāks par 100 hematoloģiskajām pasēm vai 500 steroīdu pasēm vai ja *APMU* ziņojumu skaits par hematoloģiskajām pasēm vai steroīdu pasēm attiecīgi ir mazāks par 200 vai 500, *WADA* var apturēt vai atcelt *APMU* apstiprinājumu.

7.2.2. Atbilstības *WADA APMU* Ētikas kodeksam dokumentēšana

*APMU* ik gadu iesniedz *WADA* vēstuli par atbilstību *APMU* Ētikas kodeksa (B papildinājums) noteikumiem, ko parakstījis *APMU* direktors. Visi *APMU* darbinieki katru gadu parakstās par *WADA* *APMU* Ētikas kodeksa ievērošanu, un parakstītos dokumentus glabā katra darbinieka personiskajā lietā. *APMU* varētu tikt lūgta iesniegt dokumentāciju par *APMU* Ētikas kodeksa noteikumu ievērošanu.

7.2.3. Zināšanu kopīgošanas dokumentēšana

*APMU* tālredzīgi kopīgo zināšanas ar citām *WADA* apstiprinātām *APMU*. *APMU* vismaz reizi gadā jāpiedalās *WADA* darba grupas darbā vai antidopinga simpozijā vai konferencē. *APMU* iesniedz gada ziņojumu par zināšanu kopīgošanu ar *WADA*. Šīs zināšanu kopīgošanas apraksts sniegts *WADA* *APMU* Ētikas kodeksā (B papildinājums).

7.2.4. Profesionālās atbildības apdrošināšanas seguma saglabāšana

*APMU* saglabā aktīvu profesionālās atbildības riska apdrošināšanas segumu vai līdzvērtīgu segumu, kas sedz *APMU* atbildību par summu, kas ir vismaz 2 miljoni USD gadā, un nodrošina, ka ekspertu grupai ir pienācīga profesionālās atbildības riska apdrošināšana vai līdzvērtīgs segums. Dokumentu, kas pierāda attiecīgo segumu, iesniedz *WADA* pēc pieprasījuma.

7.2.5. *APMU* atbilstības uzraudzība, ko veic *WADA*

*WADA* uzrauga, kā *APMU* ievēro prasības, kas uzskaitītas piemērojamos *starptautiskajos standartos* un tehniskajos dokumentos. Papildus minētajam *WADA* arī vismaz reizi gadā pārskata *APMU* atbilstību un citu saistītu informāciju, ko *WADA* saņēmusi vai ieguvusi, lai novērtētu katras *APMU* kopējos darbības rezultātus un pieņemtu lēmumu par tās apstiprinājuma statusu.

7.2.6. *APMU* novērtējums, ko veic *WADA*

*WADA* patur tiesības veikt auditus, pamatojoties uz dokumentiem, kā arī veikt *APMU* pārbaudi un novērtēšanu, jebkurā laikā veicot novērtēšanu uz vietas par saviem līdzekļiem. Paziņojums par novērtēšanu uz vietas tiks iesniegts rakstveidā *APMU* direktoram. Izņēmuma gadījumos par novērtēšanu uz vietas var nepaziņot.

7.2.7. Apstiprinājuma apturēšana vai atcelšana

*APMU* apstiprinājumu var apturēt vai atcelt visos gadījumos, kad *APMU* neievēro piemērojamos *starptautiskos standartus* un/vai tehniskos dokumentus, vai gadījumos, kad šāds pasākums ir vajadzīgs citu iemeslu dēļ, lai aizstāvētu antidopinga kopienas intereses.

Apstiprinājumu var apturēt cita starpā šādu *APMU* ikdienas darbību neatbilstību dēļ:

* + - * neatbilstība kādai no prasībām, kas uzskaitītas piemērojamos *starptautiskajos standartos* un/vai tehniskajos dokumentos;
			* nesadarbošanās ar *WADA* vai attiecīgo pārbaudes iestādi saistībā ar dokumentācijas iesniegšanu;
			* neatbilstība(-as) *APMU* Ētikas kodeksam;
			* būtiska pamatpersonāla maiņa, pienācīgi un laikus neinformējot *WADA*;
			* nesadarbošanās jebkurā *WADA* izmeklēšanā saistībā ar *APMU* darbībām;
			* neatbilstība(-as), kas konstatēta(-as) *APMU* novērtēšanā uz vietas, vai
			* līdzekļu zudums, kas apdraud *APMU* darba kvalitāti un/vai dzīvotspēju.

*APMU* ikdienas darbības neatbilstības *WADA* novērtē, izskatot katru gadījumu atsevišķi, ņemot vērā neatbilstības smaguma pakāpi un radītās sekas antidopinga sistēmai. Pierādījumus par smagiem vai vairākiem pārkāpumiem *WADA* nodos neatkarīgai vērtēšanas grupai, kas sniegs *WADA* ieteikumus attiecībā uz *APMU* apstiprinājuma statusu, vajadzīgajām koriģējošām darbībām un ar tām saistītajiem termiņiem. *WADA* patur tiesības līdz izmeklēšanas beigām uz laiku apturēt *APMU* apstiprinājumu. Šādu lēmumu var pieņemt *WADA* izpildkomitejas priekšsēdētājs.

Apturēšanas perioda ilgumam un noteikumiem jābūt samērīgiem attiecībā pret neievērošanas gadījuma(-u) smagumu un vajadzību nodrošināt *sportistu* pasu uzticamu pārvaldību. Apturēšanas perioda ilgumu nosaka *WADA*, un tas nepārsniedz sešus (6) mēnešus; šajā laikā ir jānovērš visas neatbilstības, veiktie labojumi ir jādokumentē un jāpaziņo *WADA*. Ja neatbilstības nav labotas sākotnējās apturēšanas periodā, vai nu pagarina apturēšanas termiņu, vai atceļ *APMU* apstiprinājumu. Apturēšanas periodu var pagarināt vēl par maksimāli sešiem (6) papildus mēnešiem, pamatojoties uz attaisnotiem kavējumiem, kas radušies, īstenojot piemērotas koriģējošas darbības. Ja *APMU* ir iesniegusi pierādījumu, ka neatbilstības ir novērstas, un *WADA* ir atzinusi to par pieņemamu, *APMU* apstiprinājumu atjauno. Ja *APMU* līdz pagarinātā apturēšanas perioda beigām, kas nepārsniedz divpadsmit (12) mēnešus, nav iesniegusi pierādījumu, ko *WADA* ir atzinusi par pieņemamu, *APMU* apstiprinājumu atceļ.

*APMU* apstiprinājuma apturēšanas periodā par pasi atbildīgā organizācija visu *sportistu* pasu pārvaldību nodod citai *WADA* apstiprinātai *APMU*.

*WADA* izpildkomiteja atceļ jebkuras *APMU* apstiprinājumu, ja konstatē, ka šāda atcelšana ir nepieciešama, lai nodrošinātu *sportistu* pasu uzticamu pārvaldību. Apstiprinājumu var apturēt cita starpā šādu *APMU* ikdienas darbību neatbilstību dēļ:

* + - * *WADA* *APMU* apstiprinājuma atkārtota apturēšana;
			* piemērojamo *starptautisko standartu* un/vai tehnisko dokumentu prasību sistemātiska neievērošana;
			* apturēšanas periodā trūkuma nenovēršana saistībā ar neatbilstību kādai no prasībām, kas izklāstītas *starptautiskajos standartos* un/vai tehniskajos dokumentos;
			* smags vai atkārtots *APMU* Ētikas kodeksa pārkāpums;
			* atkārtota un/vai pastāvīga nesadarbošanās izmeklēšanā, ko *WADA* veic saistībā ar *APMU* darbībām;
			* smaga(-as) neatbilstība(-as), kas konstatēta(-as) *APMU* novērtēšanā uz vietas, vai
			* līdzekļu zudums, kas apdraud *APMU* darba kvalitāti un/vai dzīvotspēju.

7.2.8. Pārsūdzības

*WADA* lēmumu apturēt vai atcelt *APMU* apstiprinājumu *APMU* var pārsūdzēt rakstveidā *Sporta šķīrējtiesā* divdesmit vienas (21) kalendārās dienas laikā pēc lēmuma paziņošanas.

## 8.0. Pasu pārvaldība un administrācija

*APMU* pārvalda visas pases par pasi atbildīgās organizācijas uzraudzībā.

### 8.1. Pasu pārskatīšanas procedūra

*APMU* veic pasu pārskatīšanu atbilstīgi aprakstam *ISTI* L pielikumā.

8.1.1. Pasē novērtējot jauno vienādo *paraugu*, *APMU* veic tālāk uzskaitītās darbības.

* + - * *APMU* novērtē katra atsevišķa pases *parauga* derīgumu *ADAMS* un jebkuras konstatētās neatbilstības novērš, atbilstīgi 8. panta 2. punktam atjauninot *APMU* ziņojumu.
			* *APMU* atjauninātajā pasē pārbauda ikvienu jaunu *paraugu* un attiecīgi nodrošina *mērķpārbaudi*, *parauga* analīzi vai sniedz citus ieteikumus, izmantojot *APMU* ziņojumu.[[8]](#footnote-8)
			* *APMU* no organizācijas, kas atbild par pasi, var pieprasīt papildu informāciju, tostarp detalizētu informāciju par *parauga* vākšanas apstākļiem, transportēšanu un analīzi, *sportista* sacensību grafika kopsavilkumu, ceļošanas vēsturi, *sportista* sniegumu, rediģētu *sportista* medicīnisko informāciju, informāciju par *nelabvēlīgu analīžu rezultātu (AAF)*, kam ir būtiska nozīme saistībā ar pasi, vai informāciju par atrašanos lielā augstumā / atrašanās vietu, kas var palīdzēt interpretēt jaunu *paraugu*.
			* Ja *APMU* uzskata par nepieciešamu vai ja to pieprasa *ADO* pēc atjauninātās pases pārskatīšanas, piemēram, gadījumos, kad *APMU* profilā konstatē aizdomīgas iezīmes, *APMU* nosūta pasi ekspertam pārskatīšanai.

8.1.2. Novērtējot pasi, kas ģenerējusi *ATPF*, veic tālāk uzskaitītās darbības.

* + - * *APMU* pārskata visus iepriekšējos *APMU* ziņojumus saistībā ar pasi.
			* *APMU* novērtē katra atsevišķa pases *parauga* derīgumu *ADAMS*, atbilstīgi 8. panta 2. punktam novērš jebkuras konstatētās neatbilstības un attiecīgi atjaunina *APMU* ziņojumu.
			* *APMU* novērtē, vai steidzami ir jāveic *sportista* *mērķpārbaude*, un ieteikumus par *pārbaudi* paziņo *ADO*, attiecīgi izmantojot *APMU* ziņojumu.
			* *APMU* novērtē, vai esošajiem *paraugiem* ir jāveic papildu analīze, izmantojot īpašas metodes (*piemēram*, eritropoēzi stimulējošās vielas [*ESA*], gāzu hromatogrāfija – degšana – izotopu attiecības masspektrometrija [*GC/C/IRMS*] utt.), un to paziņo *ADO*, attiecīgi izmantojot *APMU* ziņojumu.
			* Ja kāds eksperts iepriekš ir ieteicis, ka pirms *sportista* pases datu turpmākās pārskatīšanas papildu *pārbaudē* ir jāiekļauj minimālais *paraugu* skaits, *APMU* var aizkavēt pases nosūtīšanu pārskatīšanai, līdz analīze ir veikta plānotajam *paraugu* skaitam.
			* Ja pēc *parauga* derīguma noteikšanas pases parametri joprojām ir netipiski, *APMU* nekavējoties nosūta pasi *ADAMS*, lai to pārskatītu eksperts saskaņā ar *ISTI* L pielikuma 2. panta 2. punktu. Ja eksperts sniedz tālāk uzskaitītos atzinumus:
				+ “dopinga varbūtība” – *APMU* atjaunina *APMU* ziņojumu, norādot – “dopinga varbūtība”, sīki izklāstot analīzes rezultātus vai ekspertu ieteikumus par *pārbaudi* (ja tādi ir), un turpina pases pārskatīšanu, kā aprakstīts *ISTI* L pielikuma 3. pantā;
				+ “aizdomīga pase” – *APMU* atjaunina *APMU* ziņojumu, norādot – “aizdomīga pase” un uzsverot galvenās netipiskās iezīmes, un izklāsta *mērķpārbaudes* stratēģiju (nepieciešamības gadījumā) atbilstīgi ekspertu ieteikumiem vai iesaka veikt papildu analīzi (*piemēram*, *GC/C/IRMS*);
				+ “normāli rezultāti” – *APMU* atjaunina *APMU* ziņojumu, norādot – “normāli rezultāti”, apkopo ekspertu veiktās pārskatīšanas rezultātus un izklāsta visus ieteikumus, ko attiecībā uz *pārbaudi* snieguši eksperti;
				+ “varbūtējs medicīniskais stāvoklis” – *APMU* atjaunina *APMU* ziņojumu, norādot – “varbūtējs medicīniskais stāvoklis” un pasi iesniedzot pārbaudei citiem ekspertiem, ja tas ir ieteikts ekspertu vērtējumā, un ar *ADO* starpniecību informē *sportistu*.

8.1.3. Novērtējot *paraugu*, no kura ir iegūts *netipisks [bioloģiskās] pases parametrs*, saistībā ar apstiprināšanas procedūras pieprasījumu (*ATPF*-*CPR*) vai aizdomīgu steroīdu profilu apstiprināšanas procedūras pieprasījumu (*SSP-CPR*) *APMU* veic tālāk uzskaitītās darbības.

* + - * *APMU* derīgumu *paraugam*, no kura iegūts apstiprināšanas procedūras pieprasījums, novērtē *ADAMS*, atbilstīgi 8. panta 2. punktam novērš jebkuras konstatētās neatbilstības un attiecīgi atjaunina *APMU* ziņojumu.
			* Ja *APMU* konstatē, ka saskaņā ar tehnisko dokumentu par endogēniem anaboliskiem androgēniem steroīdiem (*TD EAAS*) apstiprināšanas procedūra(-as) ir/nav nepieciešams veikt, *APMU* attiecīgi atjaunina *APMU* ziņojumu un ziņo laboratorijai, ka apstiprināšanas procedūra(-as) nav jāveic.

8.1.4. Normālo pasu pārskatīšana, ko veic eksperti

*APMU* laiku pa laikam iesniedz ekspertiem pases pārskatīšanai arī tajos gadījumos, kad vērtības nepārsniedz normālās robežvērtības un neietver aizdomīgus elementus, jo tādējādi tiek nodrošināts, ka eksperti gūst samērīgu priekšstatu par *sportistu* pasēm.

8.2. *Parauga* derīguma pārvaldība

8.2.1. *APMU* novērtē un pārvalda urīna un *ABP* asins *paraugu* derīgumu *ADAMS* saskaņā ar piemērojamiem *starptautiskajiem standartiem* un tehniskajiem dokumentiem, tostarp atbilstīgi Laboratoriju starptautiskajam standartam (*ISL*), *ISTI* un *TD EAAS*.

8.2.2. Visas *APMU* veiktās izmaiņas attiecībā uz *parauga* derīgumu norāda attiecīgajos *ADAMS* laukos un *APMU* ziņojumā.

8.2.3. Ja vienā paraugu savākšanas procesā viens *sportists* ir nodevis vairākus *paraugus* un tie ir iekļauti pasē, *APMU*, pamatojoties uz *APMU* veikto novērtējumu, anulē visus paraugus, izņemot vienu *paraugu*.

8.2.4. Ja vienā dienā dažādos paraugu savākšanas procesos viens *sportists* ir nodevis vairākus *paraugus* un tie ir iekļauti pasē, *APMU* pēc tam, kad *APMU* ir veikusi novērtējumu, apspriežoties ar attiecīgo(-ajām) *ADO*, var anulēt visus paraugus, izņemot vienu *paraugu*.

8.2.5. Ja urīna *paraugos* laboratorija ir atklājusi pretrunīgu faktoru (*piemēram*, alkoholu), *APMU* var anulēt *paraugu*, ja tiek uzskatīts, ka tas ietekmē adaptīvā modeļa jutību un tādējādi ietekmē spēju atklāt izmaiņas nākamajos *paraugos*.

8.2.6. Ja aizdomīgu profilu *ABP* asins *paraugos* nav iespējams aprēķināt asins stabilitātes vērtību (*BSS*), *APMU* novērtē laiku no savākšanas līdz analīzei (*CAT*), visus pieejamos temperatūras reģistratora datus un iespējamo asins *marķieru* noārdīšanās datus, lai, attiecīgi sadarbojoties ar ekspertu(-iem), novērtētu *parauga* derīgumu.

### 8.3. *APMU* ziņojums

*APMU* ziņojums ir *ABP* pārvaldības secības galvenais elements, ko *APMU* ievada un uztur *ADAMS*. *APMU* ziņojums sniedz atjauninātu pārskatu par *sportista* pases pašreizējo statusu, kā arī attiecīgā gadījumā ieteikumus, lai par pasi atbildīgā organizācija varētu veikt efektīvu papildu pārbaudi. *APMU* ziņojumu izmanto, lai sniegtu atjauninātu informāciju par pasi atbildīgajai organizācijai, *WADA* un citām *ADO*, ar kurām pase tiek kopīgota. Turklāt tas nodrošina ierakstus *ADAMS* par notikumiem saistībā ar pasi.

*APMU* ziņojumā cita starpā var būt šādi elementi:

* + - *parauga* derīguma novērtējumi, ko veikusi *APMU* un/vai eksperti;
		- ieteikumi attiecībā uz savākto *paraugu* papildu analītisko pārbaudi (*piemēram*, *ESA*, *HIF* stabilizētāji, steroīdu profila apstiprinājums, *GC/C/IRMS*, ilgstošas iedarbības steroīdu *metabolīti*, *IGF-I* utt.);
		- ieteikumi attiecībā uz iepriekš savākto *paraugu* turpmāko analītisko pārbaudi;
		- ieteikumi attiecībā uz *paraugu* ilgstošu glabāšanu turpmākai analīzei;
		- ieteikumi attiecībā uz *mērķpārbaudēm*, pamatojoties uz pieejamajiem datiem un ekspertu ieteikumiem, un
		- visu iepriekšējo ekspertu veikto pārbaužu kopsavilkums.

8.3.1. *APMU* ziņojumus raksta angļu valodā, un nodrošina, lai aprakstā tiktu stingri ievērota *sportista* anonimitāte.

8.3.2. *APMU* ziņojumā nedrīkst būt norāžu uz *AAF*, kas varētu būt zināms *APMU*, izņemot gadījumus, kad *APMU*, pamatojoties uz *AAF*, neveic apstiprināšanas procedūru(-as), ja ir konstatēts *ATPF*-*CPR* vai *SSP-CPR* attiecībā uz steroīdu profilu (skat. *TD EAAS*). Tomēr, ja, pamatojoties uz *APMU* novērtējumu ekspertiem ir jāveic pārskatīšana, *APMU* var atsevišķi informēt ekspertu(-us) par *AAF* esību. Atkarībā no eksperta veiktās pārskatīšanas rezultāta *APMU* ar organizācijas, kas atbild par pasi, starpniecību eksperta pārskatīšanas rezultātu paziņo arī rezultātu pārvaldības iestādei, kas pārvalda *AAF*, ja šī informācija varētu būt svarīga saistībā ar rezultātu pārvaldību, pamatojoties uz *AAF*.[[9]](#footnote-9)

8.3.3. Ieteikumus par *mērķpārbaudēm* iekļauj *APMU* ziņojumā, sniedzot pietiekami precīzus norādījumus, lai par pasi atbildīgā organizācija laikus varētu veikt efektīvas un atbilstīgas *pārbaudes*.

### 8.4. *ABP* dokumentācijas paketes apkopošana

8.4.1. *APMU* atbild par *ABP* dokumentācijas paketes apkopošanu, izmantojot *WADA* nodrošinātu anketu. Par pasi atbildīgā organizācija savāc informāciju un sedz izmaksas, kas saistītas ar *ABP* dokumentācijas paketes apkopošanu, izņemot gadījumus, kad ir noslēgta vienošanās, ka izmaksas dala ar attiecīgajām pārbaudes iestādēm.

8.4.2. Pēc *APMU* pieprasījuma *ADO* iesniedz *APMU* precīzu *sportista* sacensību grafiku un informāciju par atrašanos lielā augstumā, attiecīgo informāciju no *dopinga kontroles* anketām, temperatūras reģistratora datus un uzraudzības ķēdes dokumentāciju.

8.4.3. *APMU* apspriežas ar ekspertu grupu, lai noteiktu šāda apkopojuma aptvērumu, kā arī fakultatīvās sastāvdaļas un obligāto pārbaužu skaitu. Pilnīga laboratoriskās dokumentācijas pakete obligāti ir jāsagatavo tikai par tām pārbaudēm, kuras ekspertu grupa uzskata par būtiskām. Citām attiecīgām pārbaudēm, piemēram, tām, kurās ir apstiprināts *marķiera* bāzes līnijas līmenis, ir nepieciešams tikai laboratorijas analīzes sertifikāts. Ja par pasi atbildīgā organizācija nav pārbaudes iestāde, kas veic pārbaudi, kurai ir nepieciešama laboratorijas dokumentācija, par pasi atbildīgā organizācija sazinās ar pārbaudes iestādi, lai iegūtu šādu dokumentāciju.

8.4.4. *ABP* dokumentācijas paketes hematoloģiskajos un steroīdu moduļos tiek iekļauta šāda galvenā informācija:

* + - * par *sportistu*: vecums (nenorādot dzimšanas datumu), dzimums un sporta veids /disciplīna;
			* par visām pārbaudēm: pārbaudes datums un laiks, pārbaudes *ADAMS* kārtas numurs pasē, *parauga* koda numurs, bioloģiskie dati un rezultāti, kas iegūti, izmantojot adaptīvo moduli;
			* par pārbaudēm, ko izvēlējušies *APMU* un ekspertu grupa: laboratorijas (vai *WADA* apstiprinātas laboratorijas attiecībā uz *ABP*) iekšējais *parauga* numurs, informācija par *sacensībām*, uzraudzības ķēdes dokumentācija (norādot arī *parauga* savākšanas datumu un laiku, *parauga* analīzes datumu un laiku), informācija no *dopinga kontroles* anketām par katru *paraugu*, kas savākts attiecīgajā laikposmā, un
			* apkopoti ekspertu jaunāko pārskatu rezultāti vai attiecīgā gadījumā ekspertu kopīgais atzinums.

Attiecībā uz hematoloģisko moduli par pārbaudēm, ko izvēlējušies *APMU* un ekspertu grupa, tiek sniegta šāda papildu informācija:

* + - * temperatūras profils asins *parauga* transportēšanas laikā un, ja ir pieejama, *BSS*;
			* laboratorijas (vai *WADA* apstiprinātas laboratorijas attiecībā uz *ABP*) dokumentācija, iekļaujot asins analīzes rezultātus, izkliedes grafikus un iekšējās un ārējās kvalitātes kontroles rezultātus, un
			* *sportista* atbildes no *ABP* papildu ziņojuma anketas, kas ierakstītas parauga savākšanas procesā.

Attiecībā uz steroīdu moduli par pārbaudēm, ko izvēlējušies *APMU* un ekspertu grupa, tiek sniegta šāda papildu informācija:

* + - * urīna *parauga* pH līmenis;
			* urīna *parauga* blīvums (*SG*);
			* laboratorijas dokumentācija, tostarp priekšatlases rezultāti un apstiprinātās (attiecīgā gadījumā) steroīdu koncentrācijas un attiecības vērtības;
			* *GC/C/IRMS* rezultāti (attiecīgā gadījumā);
			* norādes par etanola lietošanu: etanola un/vai etanola *metabolīta(-u)* koncentrācija urīnā;
			* norādes par mikroorganismu augšanu, tostarp vismaz 5-alfa-androstendiona/A un/vai 5β-bēta-androstendiona/Etio attiecība, un
			* informācija par tādu maldinošo faktoru esību vai neesību, kas var ietekmēt steroīdu profilu, piemēram, cilvēku horionu gonadotropīns (*hCG*), ketokonazols un 5-alfa-reduktāzes inhibitori.

***WADA* tehniskais dokuments – TD2019APMU**

**A papildinājums. *ABP* ekspertu rīcības kodeksa deklarācija**

|  |  |  |  |
| --- | --- | --- | --- |
| Dokumenta numurs: | TD2019APMU – A papildinājums. Ekspertu rīcības kodekss | Versijas numurs: | 1.0 |
| Sarakstījusi: | *WADA* | Apstiprinājusi: | *WADA* izpildkomiteja |
| Datums: | 2018. gada 20. septembris | Spēkā stāšanās diena: | 2019. gada 1. marts |

***ABP* ekspertu rīcības kodeksa deklarācija**

Es, eksperts, ko **[*APMU* nosaukums]** ir pieņēmusi darbā *sportista bioloģiskās pases (ABP)* ekspertu grupas locekļa pienākumu izpildei, šeit parakstījies, , apstiprinu un atzīstu, ka, parakstot šo deklarāciju, es ievērošu šajā deklarācijā paredzētos noteikumus.

## 1.0. Pasu pārskatīšana

Es pārskatīšu visas *ABP* lietas saskaņā ar piemērojamiem *WADA* standartiem un vispāratzītām zinātnes atziņām un praksi.

Es saprotu, ka nedrīkstu pārskatīt atsevišķu *sportistu* pases privāti vai viņus pārstāvošu personu vai organizāciju uzdevumā, neievērojot Pasaules Antidopinga kodeksa standarta antidopinga protokolus.

## 2.0. Konfidencialitāte

ES apzinos, ka saistībā ar manu dalību minētajā grupā kā loceklim es iegūšu sensitīvu vai konfidenciālu informāciju vai man tiks sniegta šāda informācija.

“Konfidenciāla informācija” ir visa nepubliskojamā informācija, ar kuru notiek apmaiņa, man īstenojot *ABP* eksperta pilnvaras, informācija, kas izpaušanas brīdi rakstveidā apzīmēta kā KONFIDENCIĀLA, vai ar tās izpaušanu saistītie apstākļi, un informācija, kas pamatoti ir jāuzskata par konfidenciālu. Konfidenciāla informācija cita starpā ir: i) nepubliskojama informācija, kas attiecas uz tehniskiem vai netehniskiem datiem, algoritmi, formulas, modeļi, informācijas apkopojumi, programmas, ierīces, metodes, paņēmieni, rasējumi, procesi, preces, pakalpojumi, esošo vai potenciālo klientu vai piegādātāju saraksti, kas nav vispārzināmi vai publiski pieejami, tehnoloģija, saimnieciskās darbības plāni un metodes, reklamēšanas un tirgvedības darbības, finanses un citi ar darījumiem saistīti jautājumi; ii) trešās puses informācija, attiecībā uz kuru pusei, kas to sniedz, ir pienākums ievērot konfidencialitāti; un iii) attiecību, kas izveidojušās, mani ieceļot *ABP* eksperta amatā, būtība, konteksts un esība, pārrunas vai sarunas starp cilvēkiem, kas iesaistīti šajās attiecībās. Termins “konfidenciāla informācija” ietver arī jebkādas izmaiņas vai atvasinājumus, kas satur šādu konfidenciālu informāciju vai ir tās pamatā, tostarp šādas informācijas analīzi, ziņojumus vai kopsavilkumus.

Es zvēru un svinīgi solu, ka būdams **[organizācijas nosaukums ģenitīvā]** *ABP* ekspertu grupas loceklis, es izpildīšu visas prasības, kas attiecas uz tādas informācijas konfidencialitāti, kuru es iegūšu vai kura man jebkādā veidā jebkad tiks sniegta, kamēr es pildīšu man uzticētos uzdevumus un pienākumus, kā arī pēc šā amata atstāšanas.

Izņemot gadījumus, kad šāda informācija ir jāizpauž, pildot juridiskus pienākumus, saskaņā ar mana biroja piešķirtu pilnvarojumu, ar kompetentās jurisdikcijas tiesas vai tiesībaizsardzības iestādes rīkojumu vai saskaņā ar **[atbildīgā persona organizācijā ģenitīvā]** skaidri izteiktu pilnvarojumu, es neatklāšu vai nesniegšu nevienam, jo īpaši plašsaziņas līdzekļu pārstāvjiem, konfidenciālu informāciju vai dokumentu, par ko es esmu saņēmis informāciju vai kas ir manā rīcībā vai nu tieši, vai netieši saistībā ar manu dalību **[organizācijas nosaukums ģenitīvā]** *ABP* ekspertu grupā kā loceklim, izņemot informāciju, kas jau ir publiskota vai kas ir manā rīcībā neatkarīgi no **[organizācijas nosaukums ģenitīvā]**. Es savu *ABP* ekspertu grupas locekļa amata nosaukumu neizmantošu, lai sniegtu publiskus paziņojumus.

Turklāt es saprotu, ka šajā dokumentā izklāstītā konfidencialitātes pienākuma pārkāpuma gadījumā pret mani var ierosināt tiesvedību un nekavējoties pārtraukt manu dalību **[organizācijas nosaukums ģenitīvā]** *ABP* ekspertu grupā kā loceklim.

## 3.0. Interešu konflikti

Ja radīsies interešu konflikts ar kādu no pusēm, kas iesaistītas *sportista* pases novērtēšanā, ko veic **[organizācijas nosaukums ģenitīvā]** *ABP* ekspertu grupa, es nekavējoties informēšu **[atbildīgā persona organizācijā akuzatīvā]** un nepiedalīšos lēmuma pieņemšanas procedūrā par attiecīgo lietu.

## 4.0. Antidopinga programmai kaitējoša rīcība

Es neiesaistīšos rīcībā vai pasākumos, kas grauj vai kaitīgi ietekmē *WADA*, starptautisko federāciju, *valsts antidopinga organizāciju*, *valsts olimpisko komiteju*, *reģionālo antidopinga organizāciju*, *lielu sporta pasākumu rīkotājorganizāciju*, Starptautiskās Olimpiskās Komitejas vai Starptautiskās Paraolimpiskās komitejas antidopinga programmas. Šāda rīcība cita starpā var būt notiesāšana par krāpšanu, naudas piesavināšanās, nepatiesas liecības sniegšana utt. vai zināšana par šādu rīcību, kas varētu radīt šaubas par antidopinga programmas(-u) integritāti.

Es nesniegšu konsultācijas, padomus vai informāciju *sportistiem* vai citām *personām* par paņēmieniem vai metodēm, ko var izmantot, lai slēptu *aizliegtu vielu* vai *aizliegtas vielas* vai *aizliegtas metodes marķieri(-us)*, vai lai nepieļautu to noteikšanu, mainītu to metabolismu vai nomāktu to ekskrēciju.

Ārpus uzklausīšanas šķīrējtiesā es nesniegšu *sportistam* vai *sportista atbalsta personālam*, vai jebkurai *citai personai* informāciju par pārbaudes metodi, kas varētu palīdzēt *sportistam* izvairīties no *aizliegtas vielas* vai *aizliegtas metodes* *lietošanas* noteikšanas. Es nepalīdzēšu *sportistam* izvairīties no reprezentatīvā *parauga* savākšanas (*piemēram*, nesniegšu padomu par maskēšanas vai noteikšanas logiem). Šā punkta noteikumi neaizliedz prezentācijas *sportistu*, studentu vai citu personu izglītošanai par antidopinga programmām.

Ja kāda puse vai šķīrējtiesa, vai kompetentās jurisdikcijas tiesa lūgs man piedalīties liecinieka eksperta statusā, es saprotu, ka man ir jāsniedz neatkarīgs, zinātniski pamatots eksperta atzinums.

Es neizdošu (nepublicēšu) publisku brīdinājumu paziņojumus saistībā ar faktiem, kas konstatēti, veicot pasu pārskatīšanu. Par šo konstatēto faktu novērtēšanu, kā arī par turpmāko rīcību un publicēšanu, ja to uzskata par nepieciešamu, atbild attiecīgā(-ās) *antidopinga organizācija(-as)*.

## 5.0. Deklarācija

Parakstot šo deklarāciju, es paziņoju, ka ievērošu izklāstītos Rīcības kodeksa noteikumus un ka Rīcības kodeksa noteikumu nepildīšanas gadījumā nekavējoties tiks pārtraukta mana dalība **[organizācijas nosaukums ģenitīvā]** *ABP* ekspertu grupā kā loceklim, kā arī kompetentās jurisdikcijas disciplinārā komisija man varēs piemērot disciplināras sankcijas.

DATĒTS AR 20 gada

PARAKSTĪJIS:

(PARAKSTS)

***WADA* tehniskais dokuments – TD2019APMU**

**B papildinājums. *APMU* ētikas kodekss**

|  |  |  |  |
| --- | --- | --- | --- |
| Dokumenta numurs: | TD2019APMU – B papildinājums. *APMU* ētikas kodekss | Versijas numurs: | 1.0 |
| Sarakstījusi: | *WADA* | Apstiprinājusi: | *WADA* izpildkomiteja |
| Datums: | 2018. gada 20. septembris | Spēkā stāšanās diena: | 2019. gada 1. marts |

**Sportista [bioloģiskās] pases pārvaldības struktūrvienības ētikas kodekss**

**1.0. Konfidencialitāte**

Sportista [bioloģiskās] pases pārvaldības struktūrvienības (*APMU*) darba pienākumi ir tādi, ka *APMU* saskaras ar sensitīvu un konfidenciālu informāciju vai tai tiek sniegta šāda informācija.

“Konfidenciāla informācija” ir visa nepubliskojamā informācija, ar kuru notiek apmaiņa, īstenojot *APMU* pilnvaras, informācija, kas izpaušanas brīdi rakstveidā ir apzīmēta kā KONFIDENCIĀLA, vai ar tās izpaušanu saistītie apstākļi, un informācija, kas pamatoti ir jāuzskata par konfidenciālu. Konfidenciāla informācija cita starpā ir: i) nepubliskojama informācija, kas attiecas uz tehniskiem vai netehniskiem datiem, algoritmi, formulas, modeļi, informācijas apkopojumi, programmas, ierīces, metodes, paņēmieni, rasējumi, procesi, preces, pakalpojumi, esošo vai potenciālo klientu vai piegādātāju saraksti, kas nav vispārzināmi vai publiski pieejami, tehnoloģija, saimnieciskās darbības plāni un metodes, reklamēšanas un tirgvedības darbības, finanses un citi ar darījumiem saistīti jautājumi; ii) trešās puses informācija, attiecībā uz kuru pusei, kas to sniedz, ir pienākums ievērot konfidencialitāti, un iii) pārrunas vai sarunas starp cilvēkiem, kas iesaistīti šajās attiecībās. Termins “konfidenciāla informācija” ietver arī jebkādas izmaiņas vai atvasinājumus, kas satur šādu konfidenciālu informāciju vai ir tās pamatā, tostarp šādas informācijas analīzi, ziņojumus vai kopsavilkumus.

*APMU* izpilda visas prasības, kas attiecas uz tādas informācijas konfidencialitāti, kuru tā jebkādā veidā jebkad ir ieguvusi *WADA* apstiprinātas *APMU* darbības laikā un pēc šā apstiprinājuma perioda beigām.

Izņemot gadījumus, kad šāda informācija ir jāizpauž, pildot juridiskus pienākumus, saskaņā ar pilnvarojumu, ko piešķīrusi par pasi atbildīgā organizācija, vai ar kompetentās jurisdikcijas tiesas vai tiesībaizsardzības iestādes rīkojumu, *APMU* neatklāj un nesniedz nevienam, jo īpaši plašsaziņas līdzekļu pārstāvjiem, konfidenciālu informāciju vai dokumentu, kas ir iegūts vai nu tieši, pildot darba pienākumus, vai netieši, izņemot informāciju, kas jau ir publiskota vai ir tai pieejama neatkarīgi no organizācijas, kas atbild par pasi. *APMU* direktors, tās pārstāvji un *APMU* darbinieki neapspriež atsevišķas pases vai rezultātus un par tiem nesniedz komentārus plašsaziņas līdzekļiem, ja nav saņēmuši skaidru piekrišanu no organizācijas, kas veic lietas iztiesāšanu saistībā ar *normai neatbilstīgiem pases parametriem* (*APF*) (t. i., par pasi atbildīgā organizācija vai *WADA*).

## 2.0. Pasu pārvaldība

*APMU* pārvalda pases *Antidopinga administrācijas un pārvaldības sistēmā* (*ADAMS)* par pasi atbildīgās organizācijas uzdevumā saskaņā ar prasībām, kas noteiktas *TD APMU*, Pārbaužu un izmeklējumu starptautiskā standarta (*ISTI*) L pielikumā un citos piemērojamos *starptautiskos standartos* un tehniskajos dokumentos.

*APMU* nepārvalda vai nepārskata atsevišķu *sportistu* pases ne privāti, ne arī no personām vai organizācijām, kas rīkojas viņu vārdā.

*APMU* nesniedz pakalpojumus *dopinga kontroles* lietu iztiesāšanā, ja vien to īpaši nav pieprasījusi par pasi atbildīgā organizācija, *WADA* vai iestāde, kas izskata lietu.

## 3.0. Zināšanu kopīgošana

Ja *APMU* atklāj pasē modeli, kas varētu liecināt par jauna veida *aizliegtās vielas* vai *aizliegtās metodes* *lietošanu*, *APMU* sešdesmit (60) dienu laikā nodod šo informāciju *WADA*.

Zināšanu apmaiņu var veikt, piedaloties zinātniskās sanāksmēs, publicējot pētījumu rezultātus vai apmainoties ar īpašu informāciju par pasu pārvaldību, piemēram, par *mērķpārbaužu* stratēģijām, paraugu derīguma pārvaldības metodēm, informāciju par maldinošiem faktoriem vai īpašām analīzēm, kas nepieciešamas noteikšanai. *APMU* direktors un personāls piedalās labākās prakses standartu izstrādē un veicina pasu pārvaldības vienveidību *WADA* apstiprināto *APMU* sistēmā.

## 4.0. Antidopinga programmai kaitējoša rīcība

*APMU* darbinieki neiesaistās rīcībā vai darbībās, kas nelabvēlīgi ietekmē Pasaules antidopinga programmu vai kaitē tai.[[10]](#footnote-10)1 Šāda rīcība cita starpā var būt notiesāšana par krāpšanu, naudas piesavināšanās, nepatiesas liecības sniegšana utt. vai zināšana par šādu rīcību, kas varētu radīt šaubas par antidopinga programmas integritāti.

*APMU* darbinieki nesniedz konsultācijas, padomus vai informāciju *sportistiem* vai citām personām par paņēmieniem vai metodēm, ko izmanto, lai slēptu *aizliegtas vielas* vai *aizliegtas vielas* vai *aizliegtas metodes lietošanas* *marķieri(-us)*, vai nepieļautu to noteikšanu, mainītu to metabolismu vai nomāktu to ekskrēciju.

Izņemot informāciju, ko sniedz saistībā ar tiesvedību antidopinga lietās, neviens *APMU* darbinieks nesniedz *sportistam* vai *sportista atbalsta personālam* informāciju par *ABP* *marķieri(-iem)*, ko varētu izmantot, lai nepieļautu dopinga noteikšanu. Neviens *APMU* darbinieks nepalīdz *sportistam* izvairīties no reprezentatīvā *parauga* savākšanas (*piemēram*, sniedzot ieteikums par maskēšanas stratēģijām vai noteikšanas logiem). Šā punkta noteikumi neaizliedz vispārējas prezentācijas *sportistu*, studentu vai citu personu izglītošanai par antidopinga programmām, kā arī par *aizliegtajām vielām* vai *aizliegtajām metodēm*. Šie noteikumi paliek spēkā vismaz piecus (5) gadus pēc līgumattiecību izbeigšanas ar ikvienu *APMU* darbinieku.

Ja kāds *APMU* darbinieks tiek lūgts sniegt pierādījumus tiesvedībā antidopinga lietās, sagaida, ka viņš sniegs neatkarīgu, zinātniski pamatotu eksperta atzinumu.

*APMU* nesniedz (nepublicē) publiskus brīdinājuma paziņojumus saistībā ar *APMU* konstatētajiem faktiem. Par šo faktu publicēšanu, ja to uzskata par nepieciešamu, atbild politiskā lēmējiestāde (piemēram, *antidopinga organizācija*, starptautiskā federācija vai *WADA*).

## 5.0. Neizpilde un izpildāmība

Ja kāds no šī ētikas kodeksa noteikumiem netiek ievērots, *WADA* pret *APMU* var ierosināt disciplinārlietu, lai vai nu apturētu, vai atsauktu *APMU* apstiprinājumu saskaņā ar *TD APMU* 7. panta 2. punkta 7. apakšpunktu. Turklāt, ja kāds no šā ētikas kodeksa noteikumiem netiek ievērots, pret *APMU* darbiniekiem *APMU* var ierosināt disciplinārlietu, saskaņā ar kuru iestājas sekas, kas ir smagākas par tām, kas paredzētas *TD APMU*, tostarp iespējama darba attiecību izbeigšana vai – attiecīgos gadījumos – apsūdzības noziedzīga nodarījuma izdarīšanā.

1. Šajā kontekstā terminu “uzņemšana” definē kā *APMU* efektīvai darbībai nepieciešamā aprīkojuma un resursu nodrošināšanu. [↑](#footnote-ref-1)
2. *APMU* dēvē par “direktoru”, tomēr šāds amata nosaukums nav jālieto obligāti, un to var pielāgot atbilstīgi organizācijas vajadzībām. [↑](#footnote-ref-2)
3. Šajā dokumentā izmantotais amata nosaukums ir “vadītājs”, tomēr šāds amata nosaukums nav jālieto obligāti, un to var pielāgot atbilstīgi organizācijas vajadzībām. Vajadzības gadījumā *APMU* direktors var pildīt arī *APMU* vadītāja amata pienākumus. [↑](#footnote-ref-3)
4. Vienu *APMU* vadītāju vienlaikus var nolīgt vairākas *APMU*. Ja *APMU* vadītājs ir *ADO* darbinieks, pieņem, ka šai personai būs piekļuve *sportista* identitātes datiem un citai iekšējai vai konfidenciālai informācijai par *sportistu*, iepriekšējām *pārbaudēm* un/vai rezultātu pārvaldību un izmeklēšanas vēsturi. Šo papildu informāciju *APMU* vadītājs neatklāj *APMU* ziņojumā, bet ir atzīts, ka šī informācija ir svarīga *mērķpārbaudes* efektīvai izpildei. [↑](#footnote-ref-4)
5. *APMU* vadītājs dažkārt var sniegt eksperta pakalpojumus citām *APMU*, ja vien ir izpildītas visas 6.0. panta prasības. [↑](#footnote-ref-5)
6. Skat. [2.0.](#_bookmark0) pantu, kurā ir aprakstīti *APMU* pasu pārvaldības pienākumi. [↑](#footnote-ref-6)
7. *APMU* apstiprinājuma apturēšanu vai atcelšanu neņem vērā, pieņemot lēmumus par laboratorijas akreditācijas apturēšanu vai atsaukšanu, izņemot gadījumus, kad *APMU* neatbilstība acīmredzami ietekmē laboratorijas darbību. [↑](#footnote-ref-7)
8. Viena no *ABP* priekšrocībām ir spēja koncentrēt līdzekļus netipiskiem rezultātiem, kuriem jāpievērš uzmanība. Tādējādi *APMU* nav obligāti jāpārskata visi jaunie vienādie *paraugi*, kuri ir tās atbildības jomā un par kuriem nav sagatavots īpašs paziņojums, kas obligāti jāpārbauda. Tomēr *ADO* pēc saviem ieskatiem var prasīt, lai *APMU* pārskata normālās pases. [↑](#footnote-ref-8)
9. Lai gan tiek ļoti ieteikts kopīgot pases, lai uzlabotu *ADO* darba lietderību un programmas efektivitāti, veicot informācijas apmaiņu un savstarpēji atzīstot programmas rezultātus, šāda kopīgošana ir jāveic saskaņā ar *ISPPPI* un *Kodeksa* 14. panta 1. punkta 4. apakšpunktu. Tāpēc informāciju par *AAF* neraksta *APMU* ziņojumā, un to lieki neizpauž. Šo informāciju drīkst izpaust tikai tām personām un/vai organizācijām, kas iesaistītas piemērojamā rezultātu pārvaldības procesā. [↑](#footnote-ref-9)
10. 1 Pasaules antidopinga programma aptver *WADA* un visu *Kodeksa parakstītāju*, tostarp starptautisko federāciju, *valstu antidopinga organizāciju*, *reģionālo antidopinga organizāciju*, *lielu sporta pasākumu rīkotājorganizāciju*, Starptautiskās Olimpiskās komitejas vai Starptautiskās Paraolimpiskās komitejas antidopinga programmas. [↑](#footnote-ref-10)